પણ આજે તો હદ વળોટી ચંપકલાલે હદ કરી નાખી. ગામની ઉત્તર દિશામાં ધના પટેલની વાડી આવે. ત્યાં જ ગામની હદ પૂરી થયેલી ગણાતી. ત્યાંથી આગળ કોઈ જતું નહીં. ‘એ પછીની જગ્યા ભેદભરમવાળી, બિહામણી છે. ત્યાં ચિત્રવિચિત્ર અવાજો સંભળાય છે, ભટકતા જીવો અટ્ટહાસ્ય કરી નાચતા હોય છે, બહુ ભયંકર, ભેંકાર જગ્યા…’ એવી ઘણીબધી માન્યતા લોકો ધરાવતા હતા, પણ આવી બધી વાતો સાંભળી ચંપકલાલને તો ઊલટું ત્યાં જવાની ચાનક ચડી. ‘એ તો ભારે મજાનું. હુંય ભેગાભેગો એની હારે ગાઈશ અને રાસડા લઈશ. ટુ-ઇન-વન.’ ગામલોકોએ બહુ વાર્યા કે, ‘બીજે બધે હજી ઠીક હતું, પણ આવી ભેંકાર, અગોચર જગ્યાએ જવાનું ટાળો. ફિશિયારી છોડો ને એવી જગ્યાની મશ્કરી પણ ન કરો. ક્યાંક તમારો ઘડો લાડવો…’